Tamsios duonos (be priedų) mažmeninė kaina 2018 m. IV ketv. – 2019 m. I ketv. sumažėjo 4,38 proc. (-0,088 EUR/kg, iki 1,93 EUR/kg), nors didmeninė tamsios duonos pardavimo kaina padidėjo 2,85 proc. (0,024 EUR/kg, iki 0,88 EUR/kg). Didmeninė ruginių miltų kaina sumažėjo 1,17 proc. (-2,99 EUR/t, iki 253,53 EUR/t), o pagrindinės tamsios duonos (be priedų) žaliavos – rugių – supirkimo kaina sumažėjo 2,29 proc. (-3,57 EUR/t, iki 152,20 EUR/t).

Batono (be priedų) mažmeninė kaina 2018 m. IV ketv. – 2019 m. I ketv. sumažėjo 5,28 proc. (-0,094 EUR/kg, iki 1,68 EUR/kg), nors didmeninė batono pardavimo kaina analizuojamu laikotarpiu padidėjo 1,72 proc. (0,014 EUR/kg, iki 0,84 EUR/kg). Didmeninė kvietinių aukščiausios rūšies miltų kaina sumažėjo 1,15 proc. (-3,88 EUR/t, iki 334,08 EUR/t). Pagrindinės batono (be priedų) žaliavos – kviečių – supirkimo vidutinė kaina padidėjo 2,79 proc. (5,13 EUR/t, iki 188,85 EUR/t).

Lietuvos maistinių kviečių ir rugių supirkimo kainos priklauso nuo ES ir pasaulio kainų kitimo tendencijų. Paskutinės Tarptautinės grūdų tarybos (toliau – IGC) prognozės duomenimis, 2019–2020 m. pasaulyje prognozuojamas 2 178 mln. t grūdų derlius – daugiau kaip 2 proc. didesnis negu 2018–2019 m. Tikimasi, kad kviečių derlius pasaulyje 2019–2020 m. gali siekti 762 mln. t ir tai būtų beveik 4 proc. daugiau negu 2018–2019 m. ES grūdų prekybos asociacijos (toliau – „Coceral“) naujausios prognozės duomenimis, atsižvelgiant į numatomą kviečių pasėlių plotų augimą ir tikėtiną didesnį derlingumą, ES šalyse 2019 m. kviečių derlius gali sudaryti beveik 148 mln. t ir tai būtų beveik 9 proc. daugiau negu 2018 m. ir artima paskutinių penkerių metų vidurkiui.

Remiantis paskutinėmis teigiamomis grūdų derliaus prognozėmis, pasaulyje grūdų kainos artimiausiu metu neturėtų didėti ir tai turėtų lemti duonos produktų kainų stabilumą.

Pastaba: paaiškinimai ir papildoma informacija pateikiami priede [**„Grūdų rinkos apžvalga“**](https://www.vic.lt/zumpris/wp-content/uploads/sites/4/2019/05/Grudu-rinkos-apzvalga_2018-IV-2019-I-ketv_AS-2-1_be-pirmo-lapo.docx).